KAAPSTAD. – Boer teen Brit op die rugbyveld. ’n Afrikaanse oorlogsdrama met ’n kinkel bereik Suid-Afrikaanse bioskope in April volgende jaar.
Modder en Bloed speel af op die eiland St. Helena gedurende die Anglo-Boereoorlog en handel oor die Boerekrygsgevangenes daar wat hul Britse bevelvoerder se kampioenrugbyspan die stryd aansê. Só probeer hulle om ’n jong Boerseun van teregstelling te red.
Dit is die afgelope winter in die Worcester-omgewing verfilm. Aan die stuur is die regisseur Sean Else van Platteland en ’n Man soos my Pa-faam.
Die hoofkarakter is Willem Morkel (Stian Bam), ’n Boerekryger wie se vrou en enigste kind gedurende die Anglo-Boereoorlog (1899-1902) deur Britse soldate vermoor is. Sy plaashuis in die Colesberg-omgewing is ook afgebrand. Hy en ander krygs­gevangenes word in ’n Britse konsentrasiekamp op St. Helena aangehou onder bevel van kolonel Swannell (Grant Swanby), ’n man met ’n onblusbare haat vir die Afrikaner.
“Die wind, die sand, die reën, die mis en die koue gedurende die lang, stormagtige aande het ’n getrouheid en werklikheid aan die prent verleen wat geld nie sou kon koop nie.”
Hy het die Worcester-gemeenskap geprys vir hul ondersteuning. “Ek weet nie waar begin ’n mens om dankie te sê aan almal wat deurgedruk het tot met die laaste kameraskoot nie.”